«Нур»
Сабийхэм я журналым и зи чэзу епщIанэ къыдэкIыгъуэр дунейм къытехьащ. Ар къызэIуех Къэбэрдей-Балъкъэрым Къэралыгъуэм и махуэр зэрыщагъэлъэпIам теухуа сурэтхэмкIэ.АдэкIэ итщ шэрджэс усакIуэ АбытIэ Хъызыр (1941 — 2012) цIыкIухэм яхуитха усэхэр.
Журналым фыкъыщеджэнщ и анэр дунейм ехыжа нэужь анэнэпIэс къызыхуаша Хьисэ цIыкIу и псэукIэ гугъум, и псэм щигъэв бэлыхьхэм ятеухуауэ Гъэунэ Борис итха «Хьисэ цIыкIу и зы махуэ» рассказым. Ар куэдым гъэщIэгъуэн зэращыхъунур шэчыншэщ.
Гуровэ Людмилэ итха «Хьэндыркъуакъуэхэр» хъыбар кIэщIыр тетщ журналым Мэлей ФатIимэ адыгэбзэкIэ зэридзэкIауэ.
«ЩIэблэ» Iыхьэм традзащ фIыуэ еджэ, Iуэхугъуэ зэмылIэужьыгъуэхэм дахьэх ныбжьыщIэ цIыкIухэм я сурэтхэр.
«IуэрыIуатэ» Iыхьэм итщ адыгэ IуэрыIуатэм къыхахыжа «Инэмыкъуэ», Хьэту Пётр итха «Къуажэхь — гушыIэ» усэ цIыкIухэр.
Куэд щIакъым макъамэм зыдищIу «къафэ», зэмыфэгъуу къаблэ псыутх Налшык и утхэм ящыщ зым зэрыщаухуэрэ. Ар зыхуэдэм, псыутхым цIыкIуи ини зэрыщыгуфIыкIым, мыбдежыр сабийхэм я джэгупIэфI зэрыхъуам топсэлъыхь ТекIужь Заретэ «Сабийхэр псыутхым егъэджэгу» и тхыгъэ кIэщIыр.
Пароев Димэ итха, Алъкъащ Iэминэрэ Таз ФатIимэрэ траха сурэтхэмкIэ гъэщIэрэщIа «ХьэтIохъущокъуэм и жыг хадэ» тхыгъэр теухуащ ХьэтIохъущокъуэ адыгэпщым и жыг хадэм ( Налшык паркым) и ныбжьыр илъэс 200-м зэрынэблэгъам, гектари 120-м нэс зыубыд хадэм ит жыг гъэщIэгъуэнхэм.
АдэкIэ, «СурэтыщI ныбжьыщIэхэр» Iыхьэм хэту, журналым къыщывгъуэтынщ Дзэлыкъуэкъуажэ щыщхэу, ещанэ классым щеджэхэу Ашэбокъуэ Замратрэ Чэртбий Ясминрэ ящIа сурэтхэр.
Апхуэдэуи мыбдежым итщ пасэрей нэщэнэхэм ящыщу зы гуп.
КъыкIэлъыкIуэ напэкIуэцIыр хухахащ хущхъуэгъуэ зыхэлъ къэкIыгъэхэм тегъэпсыхьа псалъэзэблэдзым.
Журналыр дахэу игъэщIэрэщIащ сурэтыщI Пароевэ Ларисэ.
Абзуан Пщымахуэ
